Figeľ, Ján, 1. podpredseda vlády a minister dopravy, výstavby a regionálneho rozvoja SR (2010-12-09):
Vážená Národná rada, svojím spôsobom časť odpovede som popísal, ale dodám ešte, že dôvodov pre naše rozhodovanie bolo niekoľko. Jedným z nich je, že prvý balík niesol environmentálne riziká, a tým pádom aj hrozbu ďalšieho odsúvania finančného uzavretia a posúvania termínov. V treťom balíku pritom ďalšie odsúvanie nehrozí. Koncesionárom požadovaný dodatočný termín finančného uzatvorenia, v prípade prvého balíka, ktorým bol december 2010 nebol reálny, keďže kladné stanovisko Európskej komisie k úseku Turany – Hubová stále nie je. Nový termín finančného uzavretia pre tretí balík, ktorým je apríl 2011 je reálny. Nemá riziká špeciálnych schvaľovaní. Nevyžaduje štátnu záruku. Podotýkam, že vláda nechce o diaľničnom prepojení Bratislavy a Košíc iba hovoriť, ale chceme reálne a seriózne konať. Rozhodnutím nepokračovať v projekte prvého balíka PPP sa výstavba väčšiny úsekov v podstate urýchli. Pri treťom balíku by zrušenie projektu výstavby výrazne oddialilo, a to jeden a pol až štyri roky. Za ťažký, no aj s odstupom času zjavne správne rozhodnutie ďalej nepredlžovať koncesnú zmluvu na prvý balík, čelíme veľmi masívnej a často aj lživej kritike od opozície, ale aj od niektorých predstaviteľov dotknutých firiem. Práve vďaka tomuto rozhodnutiu však máme dnes istotu, že štyri z piatich úsekov prvého balíka sa v budúcom roku 2011 môžu stavať a nehrozí, že budú stáť pre nedoriešené financovanie. Vyše 60 km diaľnice, hovorím o diaľnici v plnom profile, sa môže stavať a úsek s environ výhradami, teda Turany – Hubová, spustíme, keď sa ich tieto výhrady podarí definitívne rozptýliť a doriešiť. Prvé dve súťaže na zhotoviteľov sa práve rozbiehajú. Ďalšie Národná diaľničná spoločnosť pripravuje tak, aby mohli nastúpiť v priebehu obdobia po novom roku. Spolu v 5 diaľničných tendroch vo väčšom počte, spolu s väčším počtom súťaží na stavby ciest prvej triedy sa môžu stavebné spoločnosti uchádzať o nové kontrakty celkovo za 1,3 až 1,5 mld. eur. Verím, že sa o ne férovo popasujú v otvorenej súťaži prostredníctvom obstarávania a bez zbytočných obštrukcií tých uchádzačov, ktorí ponúknu vyššiu cenu a neuspejú. Veríme, že začať stavať čo najskôr, je nielen naším cieľom, ale aj záujmom stavebných spoločností. Pravidelne sa s nimi stretávam na rôznych fórach, na jednom aj pred dvomi týždňami, ktoré bolo veľmi povzbudivé. Napriek kríze, resp. práve pre východiská z krízy, nielen zdroje z eurofondov, ale aj peniaze na kofinancovanie zo štátneho rozpočtu sú pripravené. Včerajší schválený rozpočet je odpoveďou aj na túto tému. A to vlastne znamená, že príležitosti pre tisícky stavbárov sú na stole, len ich treba postupne uchopiť. Ďalším z dôvodov môjho rozhodnutia v tomto zmysle je, že preťaženosť súčasnej cesty medzi Žilinou a Martinom, hovorím najmä o Strečnianskej úžine, je významnejším problémom ako dopravná situácia, ktorá sa spája s úsekmi z prvého balíka. Strečnianská úžina je jeden z najkomplikovanejších a najzložitejších úsekov, a treba ho riešiť čo najskôr. Je to náš eminentný záujem. Nám nejde o kšefty. Tu ide naozaj o ľudí, o perspektívu. Len pripomeniem, že za odkladanie výstavby úsekov z tretieho balíka platíme už v súčasnosti nemalé sumy. Napríklad na konzerváciu štôlne pri Višňovom ide od roku 1998, už 12 rokov, v prepočte vyše 10 mil. Sk ročne. Ak ešte budem pokračovať v porovnávaní ďalej, pri prvom balíku sa cena v porovnaní s vysúťaženou cenou dodatočne ďalším dodatkom zvyšovala a ani poslednou ponukou sa nedostala pod úroveň pôvodnej víťaznej ponuky z tendra. V treťom balíku sa výrazne znížil termín výstavby. Pri prvom balíku sa predlžovali bez adekvátneho zníženia ceny a tak výrazne, že Slovensko by čelilo vážnemu riziku žaloby zo strany Európskej komisie alebo neúspešných uchádzačov. V treťom balíku sa podmienky dodatočne menili, ale ústupky štátu v porovnaní s podmienkami v tendre sa v plnej miere premietli v nižšej cene. Ako som už spomenul, úseky z prvého balíka sa budú nanovo tendrovať a stavať oveľa lacnejšie za peniaze z eurofondov. Na ťažké úseky pri Žiline z eurofondov prostriedky už nepostačujú, a čo je dôležitejšie na nižšiu cenu výhodnú aj pre štát, tu nakoniec pristúpil predchádzajúcou vládou vybraný koncesionár. A tak projektovanie, výstavba, prevádzkovanie, údržba, a samozrejme, aj financovanie na celé obdobie 30 rokov bude realizovať a udržiavať za podstatne nižšiu cenu než pôvodne dohodnutú. Ja sa znovu vrátim k svojej predchádzajúcej otázke skôr opačne postavenej. Prečo to malo byť také drahé, kam mali ísť tie prostriedky, komu a čomu mali slúžiť? Ale to už nie je otázka na mňa, ale na iných. Ďakujem pekne.